Predkladacia správa

V súvislosti so začiatkom funkčného obdobia Výboru regiónov Európskej únie 2006-2010 bola prostredníctvom Ministerstva zahraničných vecí Slovenskej republiky dňa 28. októbra 2005 predložená Rade Európskej únie nominácia riadnych členov a náhradníkov slovenskej delegácie do Výboru regiónov Európskej únie.

Prvé zmeny v zložení slovenskej delegácie v terajšom funkčnom období Výboru regiónov EÚ sa uskutočnili po voľbách do orgánov samosprávy vyšších územných celkov, ktoré sa konali dňa 26. novembra 2005. Informáciu o zmenách v zložení slovenskej delegácie vo Výbore regiónov Európskej únie vzala vláda Slovenskej republiky na vedomie na svojom zasadnutí dňa 1. marca 2006.

Vo voľbách do orgánov samosprávy obcí, ktoré sa uskutočnili 2. decembra 2006 stratili volebný mandát, na základe ktorého boli menovaní do Výboru regiónov EÚ nasledovní členovia a náhradníci slovenskej delegácie:

Jozef Bobík, primátor mesta Michalovce (riadny člen delegácie)
Alexander Slafkovský, primátor mesta Liptovský Mikuláš (riadny člen delegácie)
Milan Benč, primátor mesta Prešov (riadny člen delegácie)

Ferdinand Vítek, primátor mesta Nitra (náhradník)
Ján Králik, primátor mesta Banská Bystrica (náhradník)
Tatiana Mikušová, poslankyňa MsZ Bratislava (náhradníčka).

V súlade s dohodou medzi Združením miest a obcí Slovenska (ZMOS), Úniou miest Slovenska (ÚMS) a zástupcami vyšších územných celkov bol Ministerstvu vnútra SR a Ministerstvu zahraničných vecí SR predložený na základe nominácií ZMOS-u a ÚMS a po potvrdení predsedom slovenskej delegácie vo Výbore regiónov EÚ Milanom Belicom spoločný návrh na doplnenie slovenskej delegácie vo Výbore regiónov EÚ nasledujúcimi volenými predstaviteľmi územnej samosprávy:

Andrej Ďurkovský, primátor hl.m. SR Bratislavy (riadny člen delegácie)
František Knapík, primátor mesta Košice (riadny člen delegácie)
István Zachariáš, primátor mesta Moldava nad Bodvou (riadny člen delegácie)

Ján Blcháč, primátor mesta Liptovský Mikuláš (náhradník)
Andrej Hrnčiar, primátor mesta Martin (náhradník)
Pavel Hagyari, primátor mesta Prešov (náhradník).

Zloženie slovenskej delegácie vo Výbore regiónov EÚ vo funkčnom období 2006-2010 aktualizované v súlade s vyššie uvedeným návrhom tvorí prílohu tohto materiálu.

Minister zahraničných vecí Slovenskej republiky bude v súlade so zaužívaným postupom informovať sekretariát Rady Európskej únie a Výbor regiónov Európskej únie o výmene členov a náhradníkov v slovenskej delegácii vo Výbore regiónov EÚ.

	Materiál vzhľadom na jeho informatívny charakter nebol predmetom pripomienkového konania v súlade s ustanovením čl. 10 ods. 6 písm. a/ Smernice na prípravu a predkladanie materiálov na rokovanie vlády Slovenskej republiky.

Predložená informácia nemá finančný, ekonomický a environmentálny vplyv a ani vplyv na podnikateľské prostredie a zamestnanosť.